Seminari saamisloost mäletab Toivo Roosimaa, et 1995. aasta detsembris kohtas ta Toompeal tolleaegset Riigikogu saadikut Ülo Vooglaidu. Prof. Roosimaa oli sel ajal nii Teenistujate ametiliitude organisatsiooni TALO kui selle ühe osapoole UNIVERSITASe esimees. Nad olid rääkinud omavahel haridusprobleemide sasipuntrast, mispeale Ü. Vooglaid oli teinud ettepaneku kokku kutsuda asjast huvitatud isikud ja käivitada regulaarselt kooskäiv seminar. Minu mäletamise järgi on seda vormi Ü. Vooglaid pakkunud komplitseeritud probleemide lahtiharutamiseks juba aastakümneid. Seminar kui koolitusasutus ja õppevorm on muidugi väga vanad, ent mul on alust arvata, et Ü. Vooglaid sai oma käsitluse juhendajalt, tänaselt akadeemik Vladimir Jadov'ilt kuuekümnendatel aastatel. Tema omakorda tõi selle kaasa Oxfordist viiekümnendatel.